
KAPITTEL 1

Bursdag

I dag har Elli stått opp ekstra tidlig, selv om det er søndag. For pappa har bursdag, og hun gleder seg sånn til å gi ham gaven hun har laget. Lommene hennes er fulle av skruer og spiker, og ut av håret stikker det en snekkerblyant. Hun og Enter har nemlig bygget en ryddemaskin. De pakker den inn og marsjerer inn på rommet til pappa med frokost, kaffe og kake med lys.

«Gratulerer med dagen!» roper de i kor. Elli gir pappa gaven.

«Dette er vår aller siste oppfinnelse,» sier hun stolt mens pappa pakker opp.

«Tusen takk, den er helt perfekt!» sier pappa.

De tar maskinen med ut i stuen.

«Den mangler bare én ting,» sier Enter. Fra røret under kassekroppen hans tyter det fram en myk og grønn plastmasse. Han former den til en rund knapp, som han fester på maskinen. «På-knappen!»

Pappa skrur på maskinen, og den fyker over stuegulvet. Den plukker opp sokker og aviser og telefonladere og legger dem på plassene sine. Så popper en vaskeklut fram, og den lille maskinen begynner å vaske gulvet.

«Herlig, da kan jeg sitte i godstolen og drikke kaffe mens maskinen jobber,» sier pappa og lener seg tilbake i stolen sin.

På ettermiddagen drar de for å spise bursdagsmiddag på restaurant. De går til stamstedet sitt like nede i gaten, Den magiske kjele. Kokken der, Arne, er en kamerat av pappa.

«Jeg er skrubbsulten!» sier Elli.

De setter seg ved et bord under en parasoll på fortauet utenfor restauranten.

«God ettermiddag! Jeg regner med at det skal være pitabrød med gresk salat og hamburger på dette bordet,» sier servitøren, som kjenner dem igjen med én gang.

«Det stemmer!» sier pappa.

«Som alltid!» sier Elli.

«Jeg tar en iskald limonade,» sier Enter, som har gjemt seg i skyggen av parasollen. «Metallhodet mitt blir så varmt i sola at jeg ikke klarer å tenke.»

De sitter og kikker på menneskene som rusler forbi på fortauet. Det er fremdeles fryktelig varmt ute, selv om sommerferien er over. Damer og menn i dress haster forbi dem mens de tørker bort svette fra pannen. Så kommer Arne med to store tallerkener.

«Er det her det er bursdagsfeiring?»

Han setter tallerkenene på bordet og gir pappa en klem.

Elli kikker ned på tallerkenen sin, som ser helt annerledes ut enn den pleier. Hamburgeren har verken salat eller tomat, og ved siden av den ligger det tre små potetbåter.

«Som dere ser, så er det ikke så mye grønnsaker på tallerkenen deres i dag,» sier Arne unnskyldende.

«Nei, det ser jeg,» sier pappa, som har fått servert pitabrød med ost og én tomatskive.

«Det er utsolgt overalt, skjønner dere,» sier Arne. «Leverandørene er helt tomme.»

«Tomme for grønnsaker?» spør Elli.

«Ja, og det lille som finnes, har blitt kjempedyrt fordi alle vil ha det,» sier Arne. «Vi måtte betale 100 kroner for ett salathode!»

«Men hva er det som har skjedd?» spør pappa.

«Det er på grunn av været vi har hatt i sommer. Det har vært så varmt, og det har ikke regnet en eneste dag. Åkrene er knusktørre i hele landet, og frukten og grønnsakene har tørket inn,» forklarer Arne.

«Men hva skal vi spise da?» spør Elli.

«Jeg vet sannelig ikke. Om vi ikke får grønnsaker snart, så er det i hvert fall kroken på døra for restauranten min,» sier Arne og sukker.

